Stelpurnar okkar luku handboltaárinu 2019 í gærkvöldi , og gerðu það með hvelli ! Frestuðum leik gegn Stjörnunni U , sem óvænt fór fram í Krikanum í stað Mýrinnar , lauk með 16 marka sigri . Lokatölur urðu 33 - 17 , FH í vil . Það hversu vel stelpurnar mættu til leiks eftir hálfleik skóp þennan sigur . Munurinn á liðunum var aðeins 3 mörk í hálfleik , og Stjarnan U hefur sýnt í undanförnum umferðum að þar er hörkulið á ferð . Stórsigur gegn Fjölni , jafntefli gegn ÍR , naumt tap gegn Selfossi – að leggja þetta lið að velli er meira en að segja það . En það gerðu stelpurnar , sannfærandi . Þær slógu tóninn strax um leið og leikurinn var flautaður aftur á eftir hlé . Þriggja marka forysta var orðin 7 mörk þegar níu mínútur voru liðnar af síðari hálfleiknum , og ekki var slegið slöku við eftir það . Umsókn þinni um að drífa á markið hefur verið hafnað . Vinsamlegast reyndu aftur síðar . / Mynd : Brynja T. Lykillinn að sigrinum var frábær varnarleikur og markvarsla . Þú tapar varla nokkrum leik , þar sem þú færð á þig 17 mörk . Samanlagt vörðu markverðir okkar , Dröfn Haraldsdóttir og Ástríður Þóra Viðarsdóttir , 20 skot . Ekki amalegt það . Í vörninni fyrir framan þær var síðan Britney Cots í hvílíkum ham , þar sem hún blokkaði 13 skot Stjörnukvenna . Við það bætti Fanney Þóra Þórsdóttir 3 blokkum , sumsé 16 blokk alls . Skyldi engan undra , þótt ansi mörg væru skotin farin að fljúga hátt yfir markið þegar leið á . Engin var undankomuleiðin önnur en sú . Fanney Þóra átti einnig prýðilegan leik sóknarlega , en hún endaði markahæst okkar kvenna með 8 mörk í 11 skotum . Annars skiptist markaskorið bróðurlega niður á liðið allt . Ragnheiður Tómasdóttir og Aníta Theodórsdóttir skoruðu 5 mörk hvor , Britney bætti við 4 mörkum sem og Sylvía Björt Blöndal . Frábær liðsframmistaða hjá frábæru liði . Ragnheiður hefur leikið vel í vetur , og svo eftir hefur verið tekið ! Í næstu viku bíða hennar afreksæfingar hjá HSÍ . / Mynd : Brynja T. Nú er komið að verðskulduðu jólafríi hjá stelpunum , og það er margt sem gleður . 10 leikir í röð án taps í deild hafa skilað okkur í 2. sæti deildarinnar , og erum við nú sem fyrr að narta í hæla toppliðs Fram U , sem unnið hefur alla sína leiki . Mikill stígandi hefur verið í spilamennsku stelpnanna okkar undanfarin misseri , sem er enn betra . Það vekur upp tilhlökkun fyrir fyrsta leik eftir hlé , þar sem þessi tvö lið mætast einmitt . Við getum einnig verið stolt og glöð með þær fregnir sem okkur bárust í dag þess efnis , að Ragnheiður okkar hefði verið valin í afrekshóp HSÍ af Arnari Péturssyni , landsliðsþjálfara . Það er mikil viðurkenning til Ragnheiðar , og til marks um það hve vel hún hefur leikið á þessari leiktíð . Maður uppsker eins og maður sáir . Það var glatt á hjalla eftir leik gærdagsins ! Síðast en ekki síst gleður það , hversu góða liðsheild FH-liðið virðist hafa að geyma um þessar mundir . Það smitast inn á völlinn . Sést í öllu spili , á allri baráttu , og að lokum sést það á stigatöflunni . Það er gaman að fylgja eftir liði , sem hefur gaman af því sem það gerir . Það gerir það að verkum , að maður bíður í ofvæni eftir næsta leik . Safamýrin , 11. janúar , á nýju handboltaári . Takið daginn frá .